Document ID: 32004R2103

KOMISJONI MÄÄRUS (EÜ) nr 2103/2004,
9. detsember 2004,
mis käsitleb teatavate kalastusandmete edastamist läänepoolsete vete ja Läänemere kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta, (1) eriti selle artikli 22 lõiget 3,
ning arvestades järgmist:
(1)
Maksimaalne aastane püügikoormus teatavates püügipiirkondades ja -kohtades on kehtestatud nõukogu 19. juuli 2004. aasta määrusega (EÜ) nr 1415/2004 (2) vastavalt nõukogu 4. novembri 2003. aasta määruse (EÜ) nr 1954/2003 (mis käsitleb teatavate ühenduse kalastuspiirkondade ja kalavarudega seotud püügikoormuse korraldamist ning millega muudetakse määrust (EÜ) nr 2847/93 ja tunnistatakse kehtetuks määrused (EÜ) nr 685/95 ja (EÜ) nr 2027/95) (3) artikli 11 lõikele 2.
(2)
Komisjoni 30. septembri 1998. aasta määrus (EÜ) nr 2092/98, mis käsitleb teatavate ühenduse kalastuspiirkondade ja kalavarudega seotud püügikoormuse deklareerimist, (4) ei ole läänepoolsete vete puhul enam kooskõlas määrustega (EÜ) nr 1954/2003 ja 1415/2004. Seetõttu tuleb uuesti määratleda kohustused, mis on seotud läänepoolset vett käsitleva püügikoormuse deklaratsioonidega.
(3)
Praegused kohustused esitada püügikoormuse deklaratsioonid Läänemere kohta, nagu sätestatud määruses (EÜ) nr 2092/98, peaksid jääma kehtima.
(4)
Vajalike paranduste arvu ja tähtsuse tõttu ning pidades silmas järjepidevust läänepoolsete vetega seotud uute kohustuste ja Läänemerega seotud olemasolevate kohustuste vahel, tuleks määrus (EÜ) nr 2092/98 kehtetuks tunnistada.
(5)
Käesolevas määruses sätestatud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA MÄÄRUSE:
I PEATÜKK
LÄÄNEPOOLSED VEED
Artikkel 1
Kalapüügiloaga laevade loetelu
1. Liikmesriigid edastavad komisjonile 30 päeva jooksul pärast käesoleva määruse jõustumist määruse (EÜ) nr 1954/2003 artiklis 7 osutatud ajakohastatud laevade loetelu, kasutades käesoleva määruse I lisas esitatud aruande vormi.
2. Vastavalt määruse (EÜ) nr 1954/2003 artikli 10 lõikele 2 ja nõukogu määruse (EÜ) nr 2847/1993 (5) artikli 19 punktile f teatatakse komisjonile igapäevaselt I lisas esitatud teabesse tehtud muudatustest täieliku ajakohastatud I lisa edastamisega iga määruse (EÜ) nr 1954/2003 artikli 8 lõikes 3 osutatud kalapüügiloa andmisel või äravõtmisel.
Artikkel 2
Püügikoormus
1. Liikmesriigid edastavad komisjonile koondandmed eelmisel kuul artiklis 1 osutatud laevade püügikoormuse kohta enne iga kuu 15. päeva, kasutades käesoleva määruse II lisas esitatud aruande vormi.
2. Koondandmete võrdlusajavahemik algab esimese püügikoormuse deklaratsiooni puhul 1. jaanuaril 2004.
II PEATÜKK
LÄÄNEMERI
Artikkel 3
Kalapüügiloaga laevade loetelu
1. Liikmesriigid edastavad komisjonile määruse (EÜ) nr 779/97 artiklis 2 osutatud laevade loendi, kasutades käesoleva määruse III lisas esitatud aruande vormi.
2. Komisjonile teatatakse laevade loetellu tehtud muudatustest samal aruande vormil vähemalt neli tööpäeva enne laevade sisenemist püügipiirkonda.
Artikkel 4
Püügikoormus
Liikmesriigid edastavad komisjonile artikli 19i teises ja kolmandas taandes osutatud püügikoormust käsitlevad koondandmed kooskõlas käesoleva määruse IV lisaga.
III PEATÜKK
ÜLDSÄTTED
Artikkel 5
Andmeedastus ja juurdepääs andmetele
1. Liikmesriigid edastavad artiklites 1-4 nimetatud andmed komisjonile kalanduse andmesidesüsteemi kaudu (või muu edaspidise andmesüsteemi kaudu vastavalt komisjoni otsusele).
2. Komisjon teeb ajakohastatud laevade loeteluga seonduvad andmed kättesaadavaks kalanduse andmesidesüsteemi kaudu (või muu edaspidise andmesüsteemi kaudu vastavalt komisjoni otsusele).
3. Artiklis 1 osutatud laevade loetelu ja artiklis 2 osutatud püügikoormuse deklaratsioonide tarvis kohandab komisjon kalanduse andmesidesüsteemi hiljemalt 1. juuliks 2005.
Selle kuupäevani saadavad liikmesriigid artiklites 1 ja 2 nimetatud andmed komisjonile arvutustabelina postiaadressil, mille komisjon liikmesriikidele teatavaks teeb.
Artikkel 6
Kehtetuks tunnistamine
1. Määrus (EÜ) nr 2092/98 tunnistatakse kehtetuks.
2. Viiteid kehtetuks tunnistatud määrusele käsitatakse viidetena käesolevale määrusele.
Artikkel 7
Jõustumine
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 9. detsember 2004

Labels: 12
20
18
6